ఓబీసీలో రూ.110 కోట్ల మోసం!
- శింభోలీ షుగర్స్‌పై సీబీఐ కేసు
- కీలక నిందితుడు పంజాబ్‌ సీఎం అల్లుడు గురుపాల్‌ సింగ్‌
న్యూఢిల్లీ: ప్రభుత్వ బ్యాంకుల్లో మోసాలు రోజుకొకటి వెలుగులోకి వస్తున్నాయి. తాజాగా ప్రభుత్వ రంగ బ్యాంకు ఓరియంటల్‌ బ్యాంక్‌ ఆఫ్‌ కామర్స్‌కు (ఓబీసీ) రుణాల ఎగవేతకు సంబంధించి సీబీఐ మరో కేసును నమోదు చేసింది. ప్రయివేటు చక్కెర ఉత్పాదక సంస్థ శింబోలీ షుగర్స్‌ ఓబీసీకి రూ.110కోట్ల మేర రుణాలు ఎగవేసిన కేసు విష యమై సీబీఐ ఈ కేసును నమోదు చేసింది. ఉత్తర ప్రదేశ్‌కు చెందిన శింభోలీ షుగర్స్‌ తీసుకున్న రుణా లను తిరిగి చెల్లించే విషయంలో విఫలంకావడంతో ఓబీసీ బ్యాంక్‌ సీబీఐకి ఫిర్యాదు చేసింది. ఈ కేసులో పంజాబ్‌ సీఎం కెప్టెన్‌ అమరీందర్‌ సింగ్‌ కుమార్తె జై ఇందర్‌ సింగ్‌ భర్త గురుపాల్‌ సింగ్‌ కీలక నిందితుడుగా ఉన్నారు. కంపెనీ డిప్యూటీ డైరెక్టర్లలో ఒకరైన గురుపాల్‌ సింగ్‌, శింభోలీ సీఎండీ, సీఈవో, సీఎఫ్‌వో సహా మొత్తం 13మందిపై ఎఫ్‌ఐఆర్‌ నమోదైంది. మొత్తం ఎనిమిది కంపెనీల్లో గురుపాల్‌ బోర్డ్‌ ఆఫ్‌ డైరెక్టర్‌గా ఉన్నట్టు తెలుస్తోంది. 2011 లో చక్కెర రైతులు 5700 మందికి సహాయం చేసే ఉద్దేశంతో ఆర్‌బీఐ పథకం కింద రూ.150కోట్ల మేర రుణం మంజూరైంది. అయితే ఈ మొత్తం రైతులకు పంపణీ చేయకుండా అక్రమార్గాల్లో కంపెనీ అకౌంట్‌లో మళ్లించారనేది సీబీఐ ప్రధాన ఆరోపణ. శింభోలీ సిబ్బందితోపాటు బ్యాంక్‌ అధికారులు కొందరిపై సైతం కేసు రిజిస్టర్‌ అయింది. ఈ వార్తలతో శింబోలి షుగర్స్‌ షేరు 15 శాతానికి పైగా కుప్పకూలింది. ఈ కేసుకు సంబం ధించి ఢిల్లీ, హపూర్‌, నోయిడాలలో కంపెనీల డైరెక్ట ర్ల నివాసాలు, ఫ్యాక్టరీ, కార్పోరేట్‌ ఆఫీస్‌, రిజిస్ట్రేషన్‌ ఆఫీసు సహా ఎనిమిది చోట్ల విచారణ సంస్థ సోదాలు నిర్వహించినట్టుగా సీబీఐ వెల్లడించింది. నిందితుల పై నేరపూరిత కుట్ర, మోసం అవినీతి నిరోధక చట్టం కింత కేసు నమోదు చేసినట్టుగా వివరించింది. తొలత రూ.97.85 కోట్లుగా నమోదైన రుణ ఏగవే తను బ్యాంక్‌ అప్పట్లోనే నిరర్థక ఆస్తిగా ప్రకటించింది. అయితే దీనిని తీర్చేందుకు గాను అదే బ్యాంకు నుంచి జనవరి 28, 2015 లో రూ.110కోట్ల మరో కార్పొరేట్‌ రుణాన్ని మంజూరు చేసింది. ఇప్పుడు ఈ లోన్‌ సమస్యాత్మకంగా తయారైంది. అయితే ఈ మొత్తాన్ని 2016 నవంబరులో నిరర్థక ఆస్తిగా ప్రకటించింది. దీనికి తోడు 2017 నవంబరు 17న బ్యాంకు సీబీఐకి ఫిర్యాదు చేయగా ఈ ఏడాది ఫిబ్రవరి 22న కేసు నమోదు చేయడం గమనార్హం.
మీ స్నేహితులకు రికమెండ్ చెయ్యండి